‘ปตท.’บุกธุรกิจไฟฟ้า ถือหุ้น30%บริษัทใหม่
ปตท.รุกธุรกิจโรงไฟฟ้าเต็มสูบ ถือหุ้น 30% บริษัทลูกควบรวมเสร็จ
12 ม.ค. 2556

ปตท.รุกธุรกิจโรงไฟฟ้าเต็มสูบ ถือหุ้น 30% บริษัทลูกควบรวมเสร็จ
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า การควบบริษัทระหว่าง บริษัท พีทีที ยูทิลิตี้ (PTTUT) และ บริษัท ผลิตไฟฟ้าอิสระ (ประเทศไทย) หรือ IPT ดำเนินการแล้วเสร็จเมื่อวันที่ 10 ม.ค. 2556 
บริษัทใหม่มีชื่อว่า บริษัท โกลบอล เพาเวอร์ ซินเนอร์ยี่ และมีทุนจดทะเบียนเริ่มต้น 8,630 ล้านบาท ทั้งนี้ภายใต้การควบรวมบริษัทดังกล่าว ปตท.จะมีสัดส่วนการถือหุ้นในสัดส่วน 30.10% 
การควบรวมกิจการครั้งนี้ ทำให้ ปตท.มีฐานธุรกิจไฟฟ้าที่แข็งแกร่งขึ้นจากที่ประสบความสำเร็จในธุรกิจพลังงานปิโตรเคมีและถ่านหิน 
อย่างไรก็ตาม ข่าวดีนี้ไม่ได้มีผลต่อหุ้น ปตท. แต่ราคากลับปรับตัวลง 1 บาท ปิดที่ 326 บาท เช่นเดียวกับบริษัท ปตท.สำรวจและผลิตปิโตรเลียม (PTTEP) ลดลง 1 บาท ปิดที่ 168 บาท 
ด้าน บริษัท อินเตอร์แนชั่นเนิลเอนจีเนียริง (IEC) เปิดเผยว่า จะทำสัญญาซื้อหุ้นบริษัท ซุปเปอร์ดรีมเพาเวอร์ จำนวน 98.98% มูลค่าทั้งสิ้น 110 ล้านบาท ในวันที่ 31 ม.ค. 2556 เพื่อทำธุรกิจผลิตไฟฟ้าจากพลังงานแสงอาทิตย์
ด้านการซื้อขายหุ้นขนาดเล็กที่ตกเป็นเป้าเก็งกำไร ถูกตลาดหลักทรัพย์สั่งให้ลูกค้าวางเงินสดทั้งหมดก่อนสั่งซื้อหุ้นในวันที่ 14 ม.ค.-1 ก.พ. 2556 ประกอบด้วย บริษัท แอปโซลูท อิมแพค (AIM) บริษัท เอ.เจ.พลาสท์ (AJ) บริษัท แคปปิทอล เอ็นจิเนียริ่ง เน็ตเวิร์ค (CEN) บริษัท เจนเนอรัล เอนจิเนียริ่ง (GEN) บริษัท สามารถ ไอโมบาย (SIM)
ใบสำคัญแสดงสิทธิในการจองซื้อหุ้นของบริษัท โซลูชั่น คอนเนอร์ (1998) ครั้งที่ 1 (SLC-W1) บริษัท โซลาร์ตรอน (SOLAR) บริษัท ซินเท็ค คอนสตรัคชั่น (SYNTEC) บริษัท ตงฮั้ว คอมมูนิเคชั่นส์ (TH) และบริษัท ทรีซิกตี้ไฟว์ (TSF)